Tešíte sa, že už onedlho budete bývať v novom byte? Ešte predtým, než sa ho rozhodnete kúpiť, ubezpečte sa, že je všetko v poriadku. V opačnom prípade sa môže váš sen o novom bývaní premeniť na nočnú moru. Na čo si treba dať pozor?
Pri kúpe bytu v novostavbe sa vyhnete mnohým "papierovačkám", keďže stavebné povolenie, kolaudáciu bytového domu a ďalšie potrebné náležitosti majú na starosti stavebník a investor. Všetky bytové aj nebytové časti vrátane vášho budúceho bytu sa kolaudujú spoločne. Od stavebníka si však pri preberaní bytu nezabudnite vypýtať všetky návody na obsluhu zabudovaných zariadení ako kotol, ovládanie kúrenia, rekuperácia a pod. Byt si dôkladne prezrite, aby ste nekúpili "mačku vo vreci".
Zamerajte sa najmä na:
Okná a dvere
Všetky okná a dvere sa musia bez problémov a ľahko otvárať a zatvárať. Skontrolujte aj ich tesnenie. Ak sú okná nekvalitne osadené, časom sa môžu problémy zhoršiť, nebudú sa dať dobre zatvárať a bude dnu prefukovať studený vzduch. Únik tepla vás najmä v zime vyjde poriadne draho.
Praskliny na stenách
Na stenách vidno praskliny a tvrdia vám, že ide o prirodzené sadenie stavby? Áno, môže to byť pravda, ale mnoho ľudí sa už na takéto reči nechalo nachytať. Ak zbadáte prasklinu a zdá sa vám príliš veľká, radšej sa obráťte na statika. Praskliny môžu vznikať použitím nekvalitného materiálu na omietky, jej nesprávnym nanesením, môže však ísť aj o statickú poruchu.
Dlažba a plávajúce podlahy
Skúste sa prejsť po dlažbe a dávajte pozor, či nepočujete dutý zvuk, ktorý by mohol znamenať nekvalitné nalepenie dlažby. To môže viesť k neestetickému praskaniu. Čo sa týka plávajúcich podláh, tie by mali mať dostatočný odstup od stien. V opačnom prípade hrozí ich vydutie. V tomto prípade je zisťovanie komplikované, pretože odstupy od stien sú prikryté lištou. Dá sa to však zabezpečiť písomným potvrdením, v ktorom stavebník uvedie, aký odstup v mm je vytvorený na okrajoch. Tento dokument vám môže byť v budúcnosti veľmi nápomocný pri riešení reklamácie alebo súdnom spore.
Kúrenie a radiátory
V prípade radiátorov sa presvedčte, či fungujú správne, skontrolujte funkciu termostatických hlavíc a či systém radiátorov nie je zanesený.
Plesne a vlhkosť
Hoci plesne a vlhkosť nie sú pri preberaní bytu vidieť, hneď ako sa ukážu prvé náznaky, začnite riešiť reklamáciu, inak by ste mohli stratiť nárok na opravu. Plesne a vlhkosť sú následkom zle zrealizovanej izolácie, ukážu sa až časom.
Príčin nespokojnosti s bytom môže byť viacero. Prekážať môžu aj hlučnosť ulice, prílišné teplo alebo naopak zima. Keďže kúpa bytu je investíciou na celý život, ubezpečte sa, že je všetko s vašim budúcim bytom pri jeho preberaní v poriadku.